Ondersoek geëis ná ‘rassis’ Tutu-muurskildery ontsierDie muurskildery van emeritus aartsbiskop Desmond Tutu in Kaapstad (Foto: Brett Herron, Twitter) ŉ Ondersoek word geëis om die persoon wat ŉ muurskildery van emeritus‑aartsbiskop Desmond Tutu in Kaapstad met die k-woord ontsier het, te vervolg. Die muurskildery is in Adderleystraat in die middestad van Kaapstad geleë. Die persoon wat die gewraakte woorde op die skildery geverf het, is op veiligheidskameras van die stad vasgevang. Na aanleiding van die beeldmateriaal, eis die politieke party GOOD dat die persoon wat verantwoordelik vir die rassistiese opmerking is, geïdentifiseer en vervolg moet word. Die persoon wat die gewraakte woorde op die skildery geverf het, is op veiligheidskameras van die stad vasgevang (Foto: Brett Herron, Twitter) “Die stad moet saam met die polisie werk om die oortreder op te spoor sodat geregtigheid kan geskied. Dit sal ŉ duidelike boodskap uitstuur dat daar ernstige gevolge vir dade van rassisme en haatspraak is,” het Brett Herron, GOOD se sekretaris-generaal, gesê. “Daar is nêrens in die wêreld plek vir rassisme nie en veral nie in post-apartheid Suid-Afrika nie. Dade van rassisme ondermyn kosbare eenheid en samehorigheid in ŉ land wat nie verdere verdeeldheid kan bekostig nie.” Tutu vier op 7 Oktober sy 90ste verjaarsdag en is bekend vir sy werk as aktivis wat teen apartheid gestry het. Volgens Herron word Tutu wêreldwyd geëer vir die werk wat hy tydens die apartheidsjare gedoen het en moet hy as ikoon gerespekteer word. “Tutu was ŉ aktivis wat teen diskriminasie en vir gelykheid en geregtigheid geveg het. Om hom te verneder met die mees gruwelike rassistiese naam wat in Suid-Afrika gebruik kan word, verneder ons almal.”